গত জুনে U2 এর এক কনসার্টে বিশ্বের সেরা মহিলাদের সম্মান জানানো হয় মঞ্চে। এই সেরা মহিলাদের একজন ছিল কেকাশান বাসু। আমন্ত্রণ পাওয়াটাই বেশ মজাদার ঘটনা ছিল কেকাশানের কাছে। প্রিয় ব্যান্ডের কনসার্ট লাইভ উপভোগ করতে চেয়ে টিকিটের খোঁজ করে। দেখা যায় সব টিকিট মাস খানেক আগেই সোল্ড আউট। হতাশ কেকাশানের জন্য হঠাৎ একটা ফোন এলো। রীতিমতো হাতে চাঁদ পাওয়ার মতো। ব্যান্ডের ইভেন্ট ম্যানেজার ওর সঙ্গে যোগাযোগ করে জানান ব্যান্ডের একটা গানে ও থাকছে, কোন গান সেটা অবশ্য জানায়নি ইভেন্ট ম্যানেজার। পুরো অনুষ্ঠান দেখার জন্য ২টি ভিআইপি টিকিট পাঠানো হয়, খুশিতে তখনও ঝিলিক দিয়ে যাচ্ছে সেলেব্রিটি কিশোরীর চোখ। নির্দিষ্ট দিনে বাবার সঙ্গে দর্শকাসনে হাজির কেকাশান। কোন গানে তাকে দেখানো হবে ভাবতে ভাবতে সাসপেন্স আরও বাড়ছিল। শোয়ের একেবারে শেষে বানো (ব্যান্ডের সঙ্গীত শিল্পী এবং সমাজকর্মী) যখন বললেন গানটা মহিলা শক্তির জন্য উৎসর্গ করছেন, মনে মনে প্রার্থনা করছিলো মেয়েটা ওই গানের যাতে অংশ হতে পারে সে। ৫০,০০০ দর্শককে বানো বলছিলেন সেই গান তিনি তাঁদের জন্য উৎসর্গ করছেন যারা নিজেদের অধিকার আদায়ের জন্য লড়াই করছেন, এক নিশ্বাসে বলে চলে U2 এর অন্ধ ভক্তটি। গানের সঙ্গে ব্যাক-ড্রপে ছবি ভেসে উঠতেই দেখা গেল সেই হাসিমুখ যার প্রতীক্ষায় প্রায় দম আটকে বসেছিল এই বাঙালি কিশোরী। আরও এক বাঙালি মহীয়সী নারী ছিলেন সেই তালিকায়। তিনি হলেন বেগম রোকেয়া সাখাওয়াত হোসেন। ‌গায়ে কাঁটা দিয়ে ওঠে কেকাশানের। সে আজ বিশ্বাস করে শান্তির বার্তা ছড়াতে এবং পরিবেশ যোদ্ধা হতেই পৃথিবীতে তার আসা। একটা সবুজ ভবিষ্যতের স্বপ্ন দেখে ছোট্ট মেয়েটি।